b'\n_START_ARTICLE_\nFiat-Revelli M1914\n_START_SECTION_\nRazvoj\n_START_PARAGRAPH_\nKraljeva italijanska vojska je po testiranjih, ki so potekala od leta 1887, kot prvo moderno strojnico v svojo oboro\xc5\xbeitev leta 1901 uvedla Maxim. Teh so kupili nekaj sto kosov. Italijansko vojno ministrstvo si je od istega leta prizadevalo za zamenjavo te strojnice z lastnim, italijanskim produktom. \xc5\xbde konec leta 1901 je italijanski \xc4\x8dastnik Giuseppe Perino skonstruiral svojo strojnico. Italijanske oblasti so jo preizkusile in ugotovile, da gre dober dizajn, zato je njen razvoj ostal zaupen. Po nekaj popravkih je bila leta 1908 testirana v primerjavi z Maximom. Po dodatnih popravkih je nastal model 1908, nato pa \xc5\xa1e model 1910. Italijansko voja\xc5\xa1ko ministrstvo je vseskozi ta testiranja izdelovalo in kupovalo Maxime ter tako prikrivalo razvoj svoje doma\xc4\x8de strojnice. Zaradi te stroge zaupnosti Perino nikoli ni bil dele\xc5\xbeen pravih testov vzdr\xc5\xbeljivosti in u\xc4\x8dinkovitosti, kar je posledi\xc4\x8dno le upo\xc4\x8dasnilo njegov razvoj in na koncu pripeljalo do njegovega propada._NEWLINE_Leta 1908 se je \xc5\xa1e en italijanski \xc4\x8dastnik, Abiel Betel Revelli odlo\xc4\x8dil za izdelavo svoje strojnice. Na svoji vodno hlajeni strojnici je uporabil zaklep z radialno gibljivimi blokirnimi deli. Mehanizem te je bil kasneje uporabljen tudi kot temelj pi\xc5\xa1tole Glisenti M1910. Prav tako je zasnoval poseben kovinski nabojnik kvadraste oblike, ki je lahko dr\xc5\xbeal 50 (obstaja tudi 100-strelna razli\xc4\x8dica) nabojev kalibra 6,5 mm Carcano. Ti so bili razvr\xc5\xa1\xc4\x8deni v stolpcih po 5. Razli\xc4\x8dica s 100 naboji je tako imela kar 20 takih stolpcev, pogostej\xc5\xa1a 50-strelna pa pol manj. Nabojnik se je vstavljal z leve strani, po izpraznitvi pa je na drugi strani padel na tla. Na testih, ki so jih izvajale italijanske oblasti se je strojnica Fiat-Revelli vedno dobro obnesla, vendar so oblasti ostale negotove glede njene uvedbe. Konstruktor Revelli je z razvijanjem nadaljeval vse do za\xc4\x8detka prve svetovne vojne. Ob za\xc4\x8detku vojne se Italijani niso ve\xc4\x8d mogli zanesti na mednarodni trg, kjer so do takrat kupovali oro\xc5\xbeje. \xc5\xbde istega leta so Revellievo strojnico uvedli v svojo vojsko pod imenom Fiat-Revelli Modello 1914 in pri\xc4\x8deli njeno masovno proizvodnjo v tovarni avtomobilov Fiat.\n_START_SECTION_\nDelovanje\n_START_PARAGRAPH_\nZaklep deluje na principu me\xc5\xa1anice povratnega pritiska in odsuna, kar pomeni, da sila odsuna in smodni\xc5\xa1ki plini ob izstrelitvi naboja delujejo neposredno na zaklep. Cev in zaklep se med tem, ko je krogla \xc5\xa1e v cevi skupaj premakneta nazaj (trzneta) za pribli\xc5\xbeno 1,5 cm, nato se zaklep lo\xc4\x8di od cevi in nadaljuje pot nazaj sam. Ob tem na zaklep deluje del, ki upo\xc4\x8dasnjuje njegov povratni pomik. To zagotovi, da je lo\xc4\x8devanje zaklepa od cevi upo\xc4\x8dasnjeno za toliko \xc4\x8dasa, da krogla varno zapusti cev. Ko krogla cev zapusti, se del, ki upo\xc4\x8dasnjuje zaklep odmakne in zaklep zdrsne nazaj. Ob pomiku nazaj se izvr\xc5\xbee prazni tulec in na zaklep za\xc4\x8dne delovati sila glavne vzmeti, ki ga potisne naprej. S tem se iz okvirja v cev vlo\xc5\xbei nov naboj.\n_START_SECTION_\nRazli\xc4\x8dice\n_START_PARAGRAPH_\nObstajali sta dve razli\xc4\x8dici M1914 z majhno razliko; prva je imela  gladko hladilno cev (pogosto tudi razbijalec plamena), druga pa rebrasto, ki je zaradi nekoliko ve\xc4\x8dje hladilne povr\xc5\xa1ine omogo\xc4\x8dala rahlo bolj\xc5\xa1e hlajenje._NEWLINE_Leta 1935 so v Italijansko vojsko uvedli tudi izbolj\xc5\xa1ano razli\xc4\x8dico, Fiat-Revelli M1935. Ta je imela vrsto izbolj\xc5\xa1av; bila je zra\xc4\x8dno hlajena, namesto \xc5\xa1katlastega nabojnika je uporabljala kovinski pas in je uporabljala mo\xc4\x8dnej\xc5\xa1i naboj, 8x59 Breda.'